钦定古今图书集成/明伦汇编/官常典/第333卷 > 隋
## 钦定古今图书集成/明伦汇编/官常典/第333卷 > 隋

隋置御史台，以御史大夫领诸御史。

按《隋书百官志》：“高宗既受命，改周之六官。其所制名，
多依前代之法。置御史台。御史台大夫一人，治书侍
御史二人，侍御史八人，殿内侍御史、监察御史各十
二人，录事二人。后魏延昌中，王显有宠于宣武，为御
史中尉，请革选御史。此后踵其事，每一中尉，则更置
御史。自开皇后，始自吏部选用，仍依旧入直禁中。
御”史大夫为从三品，治书侍御史为从五品，侍御史
为从七品，殿内御史为正八品，监察御史为从八品
上阶。

### 文帝开皇元年春二月乙丑遣八使巡省风俗

按：《隋书高祖本纪》云云。

开皇三年，发使巡省风俗。

按《隋书高祖本纪》，开皇三年“冬十一月己酉，发使巡
省风俗，因下诏曰：‘朕君临区宇，深思治术，欲使生人
从化，以德代刑，求草莱之善，旌闾里之行，民间情伪，
咸欲备闻。已诏使人，所在赈恤，扬镳分路，将遍四海，
必令为朕耳目。如有文武才用，未为时知，宜以礼发
遣，朕将铨擢。其有志节高妙，越等超伦，亦仰使人就
加旌异，令一行一善，奖劝于人。远近官司，遐迩风俗，
巨细必纪，还日奏闻。庶使不出户庭，坐知万里’。”

### 仁寿元年夏六月乙卯遣十六使巡省风俗

按：《隋书高祖本纪》云云。

### 炀帝大业元年发八使巡省风俗

按《隋书炀帝本纪》，“大业元年春正月戊申，发八使巡
省风俗，下诏曰：‘昔者哲王之治天下也，其在爱民乎？
既富而教，家给人足，故能风淳俗厚，远至迩安，治定
功成，率由斯道。朕嗣膺宝历，抚育黎献，夙夜战兢，若
临川谷。虽则聿遵先绪，弗敢失坠，永言政术，多有缺
然。况以四海之远，兆民之众，未获亲临问其疾苦，每
虑幽仄莫举，冤屈不申，一物失所，乃伤和气，万方有
罪，责在朕躬，所以寤寐增叹，而夕惕载怀者也。今既
布政惟始，宜存宽大。可分遣使人，巡省方俗，宣扬风
化，荐拔淹滞，申达幽枉。孝悌力田，给以优复；鳏寡孤
独不能自存者，量加振济。义夫节妇，旌表门闾。高年
之老，加其版授，并依别条，赐以粟帛。笃疾之徒给侍
丁者，虽有侍养之名，曾无赒赡之实，明加检校，使得
存养。若有名行显著，操履修絜，及学业才能，一艺可
取，咸宜访采，将身入朝。所在州县，以礼发遣。其有蠹
政害人，不便于时者，使还之日，具录奏闻’。”

“大业二年春正月丁卯，遣十使”并省州县。

按：《隋书炀帝本纪》云云。

“大业三年，加治书及监察御史官品，省殿内御史员，
罢直宿之制。又设司隶台，掌诸巡察。寻又罢之”
按《隋书炀帝本纪》，不载按《百官志》，“炀帝即位，多所
改革。三年定令，品自第一至于第九，唯置正从，而除
上下阶。”增置谒者、司隶二台，并御史为三台。御史台
增治书侍御史，为正五品。省殿内御史员，增监察御
史员十六人，加阶为从七品。开皇中，御史直宿禁中，
至是罢其制。又置主簿、录事，员各二人。司隶台大
夫一人，正四品，掌诸巡察。别驾二人，从五品。分察畿
内，一人案东都，一人案京师。刺史十四人，正六品，巡
察畿外诸郡。从事四十人，副刺史巡察。其所掌六条：
一察品官以上理正能不；二、察官人贪残害政；“三察
豪强奸猾侵害下人，及田宅逾制，官司不能禁止者；
四察水旱虫灾不以实言，枉征赋役，及无灾妄蠲免
者；五察部内贼盗不能穷逐，隐而不申者；六察德行、
孝悌、茂才、异行，隐不贡者。”每年二月乘轺巡郡县，十
月入奏，置丞从六品，主簿从八品，录事从九品，各一
人。后又罢司隶台，而留“司隶从事”之名，不为常员。临
时选京官清明者权摄以行。

大业五年，降御史大夫，并增减诸御史官品。后增置
御史，寻省。

按《隋书炀帝本纪》，不载。按《百官志》，“五年又降御史
大夫阶为正四品，减治书侍御史为从五品，增侍御
史为正七品，唯掌侍从纠察。其台中簿领，皆治书侍
御史主之。后又增置御史从九品，寻又省。